**AHOLANSAAREN RIPPIKOULULAISEN HUOLTAJILLE**

**Konfirmaatiojuhla pidetään lauantaisin joko klo 11.30. tai 14.30. Aikataulut ovat ilmoitettuna leirikirjeessä.**

Konfirmaatiopäivänä runsas vierasmäärä aiheuttaa pientä ruuhkaa laivakuljetuksissa. Leirin aikana selvitetään leiriläisten kanssa vieraiden arvioitu lukumäärä. Kuljetusruuhkien välttämiseksi toivotaan lähempänä asuvien saapuvan riittävän ajoissa Sääskiniemeen, jolloin pitkämatkalaiset voivat saapua myöhemmin. Paikoitusalueella on ruuhkaa, joten autoja joutuu jättämään myös tien varteen. Rantaan on varattu muutama invapaikka ja tämän lisäksi liikuntarajoitteiset vieraat voi käydä viemässä rantaan ennen auton parkkeeraamista. Ehtiäkseen konfirmaatioon Sääskinimen laivarannassa tulisi olla viimeistään klo 14.00 mennessä. Leirimaksuun sisältyy laivakuljetuksen perhelippu, joka sisältää kolmen henkilön laivakuljetukset. Muilta vierailta peritään edestakaisesta matkasta 5 €/aikuinen, 2,50€/4-11-vuotiaat. Laivat kulkevat konfirmaatiopäivinä käytännössä non-stoppina.

Konfirmaation jälkeen on mahdollisuus ruokailuun hintaan 15€ (4-11-vuotiaat 10€). Rippikoululaisen ruokailut konfirmaatiopäivänä kuuluvat leirimaksuun. Ruokalippuja myydään Sääskiniemen laivarannassa ja saaren toimistossa, voit ostaa niitä myös ennakkoon isommalle porukalle. Ruokailun jälkeen pidämme rippiseurat Paavon pirtissä. Seurojen jälkeen päärakennuksessa on mahdollisuus kahvitukseen, kahvin hinta täytekakkuineen on 5 €. (4-11-vuotiaat 2,50€)Tarkempi konfirmaatiopäivän aikataulu on tämän kirjeen liitteenä. Aholansaaressa on mahdollista yöpyä ennen konfirmaatiopäivää ja/tai sen jälkeen, mikäli tilaa riittää. Majoitus varataan suoraan Aholansaaren toimistosta p. 050-4641 000. Aholansaaren majoitustiloihin voi tutustua saaren kotisivuilla [www.aholansaari.fi](http://www.aholansaari.fi).

Tarvitsemme avustajia konfirmaatiojumalanpalveluksessa ehtoollisen jaossa. Tulemme tiedustelemaan rippikoululaisilta leirillä, löytyykö heidän vanhemmistaan, kummeistaan tai muusta vierasjoukosta avustajia ehtoollisen jakoon. Konfirmaatiossa rippikoululaiset siunataan. Kukin leiriläinen valitsee kummin tai itselleen tärkeän henkilön (max 3) mukaan siunaamiseen. Voitte keskustella näistä asioista kotona etukäteen.

Lapsenne **turvallisuudesta** leirillä huolehtivat ensiapukoulutetut vetäjät. Särkylääkkeitä heillä ei kuitenkaan ole lupaa jakaa, joten antakaa tarvittaessa lapsellenne särkylääkkeitä mukaan ja opastakaa niiden oikeaan käyttöön. Yleistyvä kesäriesa eli punkit ovat levittäytyneet myös Aholansaareen. Jos asia huolestuttaa, opettakaa lapsellenne päivittäisen punkkisyynin tekeminen sekä oikeat toimenpiteet puremaa epäiltäessä. Tarvittaessa vetäjät poistavat punkit asianmukaisesti. Leiriläiset on **tapaturmavakuutettu**, mutta vakuutus ei kata sairastumista eikä irtainta omaisuutta.

Leiriläiset saavat leirin alkaessa Siionin virsien nuottipainoksen. Varausmaksuun sisältyy myös leirillä jaettavat Katekismukset sekä NuoriYty -lehden vuosikerta. Toivomme, että mahdollisimman moni jatkaa lehden tilaajana riparivuoden jälkeen ja tulee myös mukaan lehden toimittamiseen - lehti on suurelta osin nuorten itsensä tekemä.

**Tutustukaa huolellisesti myös leiriläisen kirjeeseen** **sekä muuhun infomateriaaliin**. Erityisen tärkeää on täyttää liitteenä oleva **osallistujakortti** yhdessä leiriläisen kanssa. Kortit kerätään leirin alussa, ja ilman täytettyä korttia leirille ei voi osallistua. Kaikki kirjeet ja liitteet löytyvät myös H-Y:n nuorisotyön kotisivuilta www.nuoriyty.fi. Rippikoulu- ja nuorisotyötämme voit seurata myös Facebookissa sivulta Nuori Yty, sekä Instagramissa profiilista nuoriyty. Vanhemmat voitte halutessa liittyä facebookissa ryhmään ”Aholansaaren ripareiden vanhemmat”.

Leirielämä täyttyy kristinuskon perusteisiin tutustumisesta, uusista ystävistä ja itsenäistymisen opettelusta.

Leirielämä saattaa viedä mennessään niin, etteivät kaikki malta olla yhteydessä kotiväkeen kovin tiiviisti. Kiireellisissä tapauksissa ja mikäli lapsenne ei vastaa, voitte soittaa leirin vetäjälle. Etäisyyksien vuoksi erillistä **vierailuaikaa** ei ole mutta leirillä voi vierailla milloin tahansa, kun sopii asiasta leirin vetäjien kanssa.

Mikäli teillä on mitää kysyttävää rippikouluun liittyen, olkaa rohkeasti yhteydessä! Toivomme myös, että mikäli teillä on nuorenne oppimiseen, terveyteen tai elämäntilanteeseen liittyviä asioita, joita toivoisitte meidän huomioivat, olette yhteydessä meihin ennen leiriä. Teemme parhaamme, että rippikoulusta tulisi nuorelle ikimuistoinen kokemus!

Terveisin leirin ohjaajat